Агенцијата за заштита на правото на слободен пристап до информациите од јавен карактер, врз основа на член 109 став 1 и 2 од Законот за општата управна постапка (“Службен весник на Република Македонија“ бр. 124/2015), а согласно член 27 и член 34 став 1  од Законот за слободен пристап до информации од јавен карактер (“Службен весник на Република Северна Македонија“ бр. 101/2019) и согласно одредбите на Упатството за спроведување на Законот за слободен пристап до информации од јавен карактер (“Службен весник на Република Северна  Македонија“ бр.60/20), постапувајќи по Жалбата изјавена од Ж.Ј. од Скопје, поднесена против Регулаторна комисија за домување, на 20.05.2026 година го донесе следното :
                                                                         Р Е Ш Е Н И Е
Жалбата изјавена од Ж.Ј. од Скопје, поднесена против Регулаторна комисија за домување, заведена во архивата на Агенцијата за заштита на правото на слободен пристап до информациите од јавен карактер со бр.08-35 на 21.04.2026 година СЕ ОТФРЛА како недопуштена.
О Б Р А З Л О Ж Е Н И Е
Ж.Ј. од Скопје на 12.12.2025 година, поднел Барање за пристап до информации од јавен карактер до Регулаторна комисија за домување, со кое побарал по е-маил да му се достави електронски запис од следната информација:
„1. Во врска со предметот 03-02 од 03.01.2024 година, дали односно кога Регулаторната комисија го има побарано Записникот 34 -39-1-22 од 06.02.2025 година, изготвен од овластениот инспектор за домување во Општина Центар по барање на Регулаторната комисија за домување со одлука од 11.01.2024 година, а по пристигнување на Известување бр.34-2843/6 испратено на 16.07.2025 година и примено во Регулаторната комисија на 21.07.2025 година?
2. Дали Регулаторната комисија при постапување по пријавата 03-02 од 03.01.2024 година ги има земено во предвид фактите и доказите доставени со Допис од 21.11.2025 година?
3. Копија од Решение, односно Записник на Регулаторната комисија за домување по предметот 03-02 од 03.01.2024 година“.
Постапувајќи по наведеното Барање, Имателот на информации до Барателот доставил Одговор на барање бр.03-756/2 од 17.12.2025 година, каде е одговорено „...Вашето „барање за пристап до информации од јавен карактер“ не може да се прифати како „барање за пристап до информации од јавен карактер“ согласно   Законот за слободен пристап до информации од јавен карактер, туку како за информација од личен карактер поради спор настанат помеѓу Ж.Ј. сопственик на посебен дел во зграда... и фирмата„ХАУЗМАЈСТОР ПЛУС” ДООЕЛ Скопје, а која поседува Лиценца за управител... Ж.Ј. бил член на надзорен одбор, а согласно член 40 од Законот за домување насзорниот одбор ја контролира работата на управителот...”
Незадоволен од добиениот одговор, Барателот на информации поднел Жалба до Агенцијата, заведена со бр.08-35 на 21.04.2026 година. 
[bookmark: _Hlk214370447]Агенцијата, преку е-маил заведен со бр.08-35 од 05.05.2026 година, ја препрати Жалбата до Имателот на информации и побара во рок од седум (7) дена да се произнесе по истата и до Агенцијата да ги достави сите списи во врска со предметот.
Имателот на информации по мејл на 11.05.2026 година и по пошта на 14.05.2026 година достави Одговор на жалба со сите списи по предметите заведени во Агенцијата со бр.08-35. 
Постапувајќи по наведената Жалба, Агенцијата за заштита на правото на слободен пристап до информациите од јавен карактер истата ја отфрли како недопуштена, поради следното:
Агенцијата за заштита на правото на слободен пристап до информациите од јавен карактер, утврди дека Барањето на Барателот, поднесено до Регулаторна комисија за домување на 12.12.2025 година, не претставува барање за пристап до информации од јавен карактер, туку е барање од личен интерес, односно барање од надлежност на Регулаторна комисија за домување, која е должна и постапувала согласно своите надлежности.
Од списите во предметот, Агенцијата утврди дека во конкретниот случај Барателот на информации, неосновано повикувајќи се на Законот за слободен пристап до информации од јавен карактер и занемерувајќи го јавниот интерес регулиран во член 3 став 1 алинеја 7 од истиот Закон, поднел барање за пристап до информации кои имаат личен карактер, со кое Барање, поставува прашања и бара одговори и копија од Решение, односно Записник на Регулаторната комисија за домување по предметот 03-02 од 03.01.2024 година за постапка која што ја води Надзорниот одбор чии што член е подносителот на Барањето.
Имателот на информацијата во прилог кон Одговорот го има доставено Барањето со бр. 03-02/1 од 03.01.2024 година, кое што е поднесено од надзорниот одбор на зградата, по кое на ден 11.01.2024 година со бр.03-02/2 од страна на Регулаторната комисија за домување до Општина Центар е доставен Предлог мерка за спроведување на инспекциски надзор, од преписки доставени како прилози кон Одговорот на жалбата евидентно е дека станува збор за постапка кој што се води помеѓу Надзорниот одбор на зградата и Регулаторна комисија за домување, како и од наводите изнесени во одговорот „...Регулаторната комисија за домување има постапено согласно своите надлежностиод член 109 став 1 од Законот за домување во законски предвидениот рок и по двата предмети...”
Согласно член 26 од Законот за слободен пристап до информации од јавен карактер „Право на правна заштита во согласност со овој закон има барателот кој поднел барање за пристап до информација согласно членот 12 став (1) од овој закон“. Во конкретниот случај Барателот се обидел да добие информација од Имателот на информации, неосновано повикувајќи се на Законот за слободен пристап до информации од јавен карактер.
Агенцијата за заштита на правото на слободен пристап до информациите од јавен карактер на жалителот му укажува дека целта на Законот за слободен пристап до информации од јавен карактер и на Упатството за спроведување на Законот за слободен пристап до информации од јавен карактер, е на физичките и правните лица да им се овозможи да го остварат правото на слободен пристап до информации од јавен карактер и обезбедат јавност и отвореност во работењето на органите, а не негова законски неоснована и несоодветна примена.
Законската дефиниција на “јавниот интерес“ значи дека остварувањето на јавниот интерес подразбира остварување на интересот на пошироката заедница како целина, којшто има првенство пред индивидуалните потреби и права на поединците.
Согласно погоре наведеното, Агенцијата му укажува на жалителот дека своите права и приватни (лични) интереси може и треба да ги остварува пред се согласно материјалните закони кои ја регулираат соодветната материја во предметите во кои тој се јавува како странка и правната заштита може да ја бара согласно тие закони. 
Врз основа на сето погоре наведено, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.
Ова Решение е конечно во управната постапка и против него нема место за жалба.
ПРАВНА ПОУКА: Против ова Решение странката може да поведе управен спор пред Управниот суд во рок од 30 дена

	                                                                                                                     Директор
                                                                                                                               Петар Гајдов

Доставено до:
- архива на Агенцијата 
- жалителот/барател на информацијата
- имател на информацијата
